MGYOSZ Gazdasági Fórum

Új kormány – új módszerek

Az MGYOSZ 2004. november 16-án tartott Gazdasági Fórumán, amelyet A Gazdaság és Természettudományok Háza hetedik emeleti Panorámatermében rendeztek Dr. Kóka János gazdasági és közlekedési miniszter ismertette a kormány gazdaságpolitikájának főbb törekvéseit. 

	Pragmatikus tapasztalatokra épül a program

      Nem sokkal több, mint egy hónappal ezelőtt még én is az Önök oldalán foglaltam helyet. Ebből igyekszem erkölcsi tőkét kovácsolni ahhoz, hogy meggyőzzem Önöket arról, hogy az, gazdaságfejlesztési program, amit szeretnénk megvalósítani abból a tapasztalat-rendszerből származik, amit én is a reálgazdaságban halmoztam föl, és nem elsősorban államigazgatási megközelítésben szemléli a magyar gazdaságot. Új kormány, új dinamizmus, új módszerek jellemzik ezt az időszakot, amelyben egy csonka ciklus kezdetén igyekszünk már a következő másfél évben is megteremteni a feltételeit egy ennél sokkal gyorsabb, sokkal versenyképesebb, az új kihívásokra sokkal nyitottabb, sokkal jobb válaszokat adó magyar gazdaságnak. De nem másfél év a tervezési ciklus. Egyik programunkat sem 2006 tavaszán végződtetjük. Olyannyira nem, hogy úgy gondolom, hogy ennek a kormánynak nemcsak ezen a cikluson átnyúló tervezés a feladata, hanem annak a talán legnagyobb jelenlegi kihívásnak a teljesítése is, ami az ország történetét Magyarország versenyképességének legfőbb üzeneteit határozza meg a következő 10-15 évre.

          Ennek a kormánynak 100 éve meg nem nyílt, vagy utoljára az előző, tehát a XIX. és a XX. század fordulóján meglévő méretű esélye van arra, hogy olyan fejlődési ívet járjon be, amely most már nemcsak jogilag, hanem funkcionálisan is csatlakoztatja  Európához. 2007-től számított hét éven belül Magyarországra összességében mintegy 10.000 milliárd forintnyi fejlesztési forrás áramlik be az Európai Unióból, társfinanszírozásból és magánfinanszírozásból. Ez olyan nagyságrendű forrást jelent, amellyel esélyünk van arra, hogy áthidalhassuk azt a körülbelül 20-25 éves, egyes ágazatokban még ennél is nagyobb szakadékot, ami Európa fejlettebb felétől elválaszt bennünket. Ezért hosszú távú gazdaságfejlesztési stratégia kialakítása, és megvalósítása a célunk. Olyan programé, amelynek középpontjában a versenyképesség fejlesztése áll. Nagyon fontos, hogy partnerek legyünk abban önökkel, hogy meg tudjuk győzni az összes politikai erőt, az összes szociális partnert, hogy nincs más esélye ennek az országnak. Ugyanis hogyha nem a versenyképességet állítjuk középpontba, hanem egy elosztás alapú társadalmat, az nem teremti meg a forrásait egy szociális kohéziónak. Hiába egyértelmű tehát ma a kormányon belül a szolidáris erők szempontrendszere alapján a szociális kohézió, a felzárkóztatás követelménye, nem lehet a felzárkóztatást egyetlen célként kitűzni. Hiszen akkor egy permanens másodrendűséget kódolunk a rendszerbe, ahol folyamatosan valamihez közeledni akarunk, de semmiféle lehetséges kitörési pontot nem azonosítunk.

A ciklusokon átívelő program prioritásai

       Mikor október elején elvállaltam ezt a feladatot, akkor három fő prioritást tűztem ki erre a másfél, és aztán a következő négy, összességében pedig az ország fejlődését meghatározó következő 10-15 évre. A működőtőke áramlás fokozása, s ez nem csak külföldi működőtőkét jelent, hanem legalább olyan mértékben jelenti a magyarországi működőtőke magyarországi térnyerésének lehetőségeit. A kis- és középvállalkozások erősítése, és külpiaci megjelenésük fokozása. Itt olyan nagyvállalatokról is szó van, akik nemcsak a termékeiket, hanem a tőkéjüket is exportálni szeretnék. Erősítsük meg őket olyan mértékben, hogy valódi regionális multik alakulhassanak ki. És végül, de talán elsősorban, az Európai Uniós csatlakozás által megnyílt új lehetőségek mentén az Európai Uniós források hatékony, gyors és maradéktalan felhasználásának elősegítését tűztem ki célul. Ez annál is indokoltabb a gazdasági és közlekedési minisztériumban, mert talán tudják, hogy két jelentős operatív program, a gazdasági versenyképesség operatív program és a környezetvédelmi és infrastrukturális operatív program irányító hatósága, a minisztérium.

Versenyben a tudásalapú gazdaságért

      Hihetetlen verseny van az Unión belül, hihetetlen verseny van a régión belül, a csatlakozó országokon belül, hihetetlen verseny van a tudás alapú gazdaságért, hihetetlen verseny a regionális központ szerepéért. Ma mindenki regionális központ akar lenni. Magyarországnak most már kevés az, hogy kiváló tradícióink vannak, egyedülálló geográfiai, geopolitikai elhelyezkedésünk sem elég ahhoz, hogy valódi regionális központ legyünk. Az kell, hogy egy olyan fejlesztéspolitikát rendeljünk adottságaink mellé, ami Európai Uniós forrásokból táplálkozva Magyarországon ki tudja alakítani azokat a központokat, át tudja alakítani úgy a képzést, meg tudja teremteni az infrastrukturális feltételeket, ami Magyarországot nemcsak felzárkóztatja, hanem ki is emeli a térség országai közül. Nemcsak a térségen belül, nemcsak az Európai Unión belül van hatalmas verseny, hanem az Európai Unió, azon belül is a legfejlődőképesebb csatlakozott országok és a világ egyéb versenyképes gazdaságai között. Biztosan ismerik az a jelentést, amit Vim Coc volt holland miniszterelnök készített. Ő azt a feladatot kapta, hogy a lisszaboni stratégia megvalósítási időszakának nagyjából félidejében, 2004 végén elkészítse azt a jelentést, ami arról szól, hogy hogyan teljesülnek azok a célok -, amelyeket 2001-ben megjelölt az Európai Unió -, hogy 2010-re az Unió a világ legversenyképesebb tudásalapú gazdaságává váljon. A jelentésből kiderül, hogy sehogy. Nemcsak hogy nem nőtt az Európai Unió versenyképessége, de kifejezetten csökkent az Egyesült Államokhoz képest. És hogyha ehhez hozzávesszük azt, hogy a lisszaboni politika elfeledkezett arról, hogy a világon megnyílt és újraéledt egy harmadik nagyon jelentős fejlődő képességű pólus, Ázsia, Délkelet-Ázsia, amely még gyorsabban fejlődik. Most már azt a veszélyt veti föl a jelentés, hogy Európa, köztük a csatlakozott országok – köztük Magyarország – kisodródhat a globális gazdaságfejlődés valamelyik fő sodrából. Arra kell koncentrálnunk Magyarország külgazdaságával, gazdaságdiplomáciai erőfeszítéseivel, az export irányultságával minden egyes vállalat saját külpiaci stratégiájával, hogy részt tudjunk venni a világszintű munkamegosztásban. És nyertesként tudjunk kikerülni a versenyből, ami most már nem csak Európa és Amerika között zajlik.

A fejlődés helyes iránya

      Nézzük meg, hogy hol foglalunk mi helyet ebben a környezetben. Magyarország gazdasági fejlődésének íve kezd visszatérni a helyes vonalra. 2000-ben tért le onnan, amikor nagyon erős fogyasztás alapú gazdasági fejlődés katalízisével a belső arányok megváltoztak. Most azonban amikor a gazdaság továbbra is körülbelül az Európai Unió fejlődési szintje felett 2 %-kal, 4 % körül fejlődik, megállapíthatjuk, hogy ma már elsősorban az export és a beruházások vezérlik a gazdaságot. Hogyha számokban fejezzük ezt ki, akkor azt lehet látni, hogy az ipari termelékenység az elmúlt egy évben körülbelül 10 %-ot nőtt. Ez az egyik jó hír. A másik jó hír, hogy ez gyakorlatilag mind export kontribúció. Az ipari termelés szintén nőtt. A versenyképességünk csökkenése megállt, hiszen a hagyományos versenyképességi előnyeinket, hagyományos versenyelőnyünket az utóbbi négy évben fokozatosan vesztettük el. Most már nincs mit elveszteni, tehát nem romlik tovább a versenyképesség.  Hiszen a hagyományos költség alapú versenyzés tartalékai kimerültek, nem vagyunk már és nem is akarunk a legolcsóbban termelő ország lenni. Az árualapjaink, legalábbis azoknak a dinamikája kimerülőben van. Komoly asszinkronitás problémáink vannak, hiszen egy tervezési időszak kellős közepén csatlakoztunk az Európai Unióhoz. Ahhoz az Európai Unióhoz, amely jelentős gazdaságfejlesztési kihívásokkal küzd. Összességében tehát Magyarországnak ellen kell tartania ennek a versenyképesség csökkenésnek, és egy növekvő bérszínvonal mellett elsősorban a magas hozzáadott értékű gazdaság, a regionális szerepnek a kiaknázása, és néhány jól fókuszált iparpolitikai célkitűzés teljesítése nyomán vissza kell szerezni hazánk európai és nemzetközi versenyképességét. 

	
	


      Mára nagyon sok szektorban elértük amit akartunk, de sok szektorban csak félig. Ugyanis az alacsonyan képzett munkaerő, az alacsony hozzáadott értéket termelő munkaerő már kezd kivándorolni Ukrajna felé, Délkelet-Ázsia felé, Románia felé. A másik irányt nagyon komolyan kell vennünk, hogy legalább ilyen ütemben jöjjenek be kutatás-fejlesztési, tervezési kapacitások, mérnöki munkák, biotechnológiai kutatási munkát igénylő fejlesztések. Ellenkező esetben a kettőnek az eredménye akkor is negatív lesz, hogyha ezen az oldalon tényleg nagy hozzáadott érték termelődik. 

    Magyarországon nagyon fontos és nagyon nehéz kihívásnak kell megfelelnünk. Egyszerre kell teljesítenünk az úgynevezett maastrichti konvergencia-kritériumokat, tehát csökkenteni kell a költségvetés kiadási oldalát, mégpedig a nemzeti össztermék 0,6 %-ával évente, másik oldalról viszont át kell hidalnunk azt a 25 éves szakadékot, ami Magyarországot elválasztja az Európai Unió fejlettebbik felétől. Ehhez kreatív konstrukciók szükségesek, új finanszírozási források, a magántőke fokozott igénybe vétele, költségvetési Európai Uniós és magánforrásoknak az illesztése. Nagyon fontos, hogy minden egyes kritériumot teljesítsünk, és minden egyes célt, ellenkező esetben vagy nem válik Magyarország vezető versenyképességi erővé, vagy nem tud csatlakozni 2010-ben az euró-zónához. De legrosszabb, ha a kettő közül egyik sem történik meg. A magyar kormánynak, a magyar gazdaság irányítóinak, és a magyar gazdaság résztvevőinek szerepe és felelőssége az, hogy ez ne legyen így. 

Koncentrált kutatás-fejlesztés

     Magyarországon az innováció, a high-tech, a tudás, a tudás menedzsment, a biotechnológia, a kutatás-fejlesztés nélkül nem teljesíthető a versenyképességi célrendszer. Nagyon fontos azonban, hogy ezeket az ágazatokat jól célzottan helyezzük iparpolitikánk középpontjába. Ennek megfelelően dolgozzuk ki Magyarország hosszú távú fejlesztési tervét az Európa-terv következő felvonását, és az is nagyon fontos, hogy az ezekre szánt forrásokat koncentráljuk, hiszen soha az életben nem leszünk különben képesek arra, hogy az ezekben a hetekben eldöntött Brno melletti 75 milliárd forintos cseh innovációs park beruházást egy magyarországi központi szereppel ellensúlyozzuk. Nem jó az, hogyha Magyarországon 25, egyenként 300 négyzetméteres innovációs park, vagy innovációs központ épül, mert nem születik benne nemzetközileg is versenyképes termék. Tessék elmenni Kínába, tessék elmenni Indiába, tessék elmenni Szingapúrba, látszik, hogy mi alapozza meg a versenyképes tudás alapú gazdaságot. Csatlakozzanak hozzám abban a törekvésben, ahol igyekszem elmozdítani a kormány figyelmét nagyon sok hagyományos eszközről, és ráirányítani arra, hogy a tudás alapú gazdaság letéteményeit Magyarországon fejlesztenünk kell. 

     A kis- és középvállalkozások kérdése továbbra is meghatározó nemzeti ügy. Nemcsak azért nemzeti ügy, mert ők állítják elő a magyar nemzeti össztermék csaknem 50 %-át, nem azért mert ők foglalkoztatják a magyar munkavállalók közel 60 %-át és hogy tízezerből 9960 cég kis- és középvállalkozásnak számít, hanem azért is, mert az ő pozíciójuk, az ő helyzetük, az ő fejlődéstörténetük határozza meg a legnagyobbaknak, a befektetőknek és az igazi magyar nagytőkének a lehetséges fejlődési útját is. 

Valódi támogatást a kis- és középvállalkozóknak

       Örömmel mondom el, hogy az utóbbi pár napban sikerült bejelentenünk három jelentős fejlesztési banki konstrukciót. Ebből az egyik az önkormányzatok infrastrukturális fejlesztéseire, a másik kettő kis- közép- és mikrovállalkozások forráshoz juttatására hivatott. A kis- és középvállalkozások esetében két tízmilliárd forintos alapról beszélünk, amely hosszú távon tíz éves visszafizetési ciklussal, 6 és 7 százalék közötti, sőt 5,5 és 7 százalék közötti kamatokkal, és nagyon barátságos garanciális feltételekkel helyezhető ki. Nullától 250 millió forintig. Ezek azok a felhasználóink igényeiből táplálkozó programok, amelyek érdemben segíthetik a kis- és középvállalkozásainkat. 

     Hihetetlen előnyökhöz és lehetőségekhez jutottunk azáltal, hogy a külgazdaság fejlesztésének eszközrendszere egységesen a gazdasági és közlekedési minisztériumhoz került a korábbi „kétfejű” vezetéssel szemben. Az ITDH, a kereskedelemfejlesztés, a kötött segélyhitelezés kihelyezésének a kérdése mind, mind külgazdasági szempont. Rengeteg forrás és rengeteg intézmény, rengeteg Magyarországon és külföldön lévő kolléga áll rendelkezésre annak érdekében, hogy a magyar külgazdaságot fejlesszük. Kérdés, ma maximális hatékonysággal végzik-e ezt a feladatukat? A válasz, hogy nem teszik maximális hatékonysággal a dolgukat. De a szerepünk nem az, hogy őket kritizáljuk, hanem hogy föl tudjunk állítani egy olyan ITDH-t, megszervezni egy olyan gazdaságfejlesztési rendszert, amely valóban a felhasználók, valóban az önök szempontjából szemlélik az egész rendszert és nem az államigazgatási támogatásfolyósító, meg forrás kihelyező struktúra szab határt a vállalkozók lehetőségeinek. Ami szorosan ide tartozik, az a szolgáltató állam.

Közhely helyett korszerű szervezettség

      A szolgáltató állam közhellyé nemesült. Mindenki tudja, hogy szükség van rá, viszont meglehetősen elvont fogalomként él mindenkinek a fejében. Szeretném, hogyha a gazdasági és közlekedési minisztérium esetében a szolgáltató állam különféle ismérveit azonnal meg tudnánk jeleníteni a vállalkozók számára, a gazdaság számára. Egy szolgáltató ITDH-val, egy szolgáltató kis- és középvállalkozás fejlesztési programmal, az egész támogatási és pályázat folyósítási rendszer szolgáltatóvá tételével. Akárcsak olyan dolgokkal, hogy egy virtuális felületen, tehát honlapon vagy akár egy irodán belül, egy zöld számon vagy kék számon keresztül tudjuk informálni mindazokat, akik hozzánk fordulnak. Azt is mondom ezzel, hogy ezt a bizonyos híres hírhedt, külföldieknek nyitandó egy ablakot, ezt a magyar gazdaság, a magyar vállalkozók számára is ki szeretnénk nyitni. Tisztelt hölgyeim és uraim a kormány, és ezen belül a gazdasági és közlekedési minisztérium számít a hazai vállalkozói szféra gazdaságfejlesztési erőfeszítésekben való közreműködésére. Fő erőforrásunk ebben a tekintetben az önök tudása. Mi arra vagyunk hivatva, hogy ezt a tudásrendszert, azt a képességet, azt a lendületet, ami önökben megvan tovább segítsük, vagy ha néhány fronton nem tudjuk segíteni, legalább ne akadályozzuk. 

